3. ลักษณะการประกอบธุรกิจ

3.1 ลักษณะการประกอบธุรกิจของบริษัทและบริษัทย่อย

  บริษัท เอส เอ็น ซี ฟอร์เมอร์ จำกัด (มหาชน)
  ประกอบธุรกิจเริ่มแรกจากการผลิตชิ้นส่วนเครื่องปรับ อากาศสำหรับรถยนต์
  ต่อมาได้ขยายธุรกิจเป็นผู้ผลิตชิ้นส่วนสำหรับเครื่องปรับอากาศรถยนต์แบบเป็นชุด
  ผลิตชุดท่อทองแดงและชิ้นส่วนเครื่องปรับอากาศภายในอาคาร ชิ้นส่วนคอมเพรสเซอร์
  และขึ้นรูปโลหะแผ่นสำหรับตู้เย็น เตาอบไมโครเวฟ เครื่องซักผ้า
  โดยรับช่วงกระบวนการผลิตจากกลุ่มลูกค้าที่มีชื่อเสียงระดับโลกหลายบริษัท
  ด้วยต้นทุนที่ถูกกว่าอย่างมีประสิทธิภาพ

3.2 นโยบายการแบ่งการดำเนินงานของบริษัทในกลุ่ม

  บริษัทจัดโครงสร้างการจัดการและโครงสร้างเงินทุนของกลุ่มบริษัท
  ให้เป็นไปตามกลยุทธการเติบโตและเพิ่มขีดความสามารถในการแข่งขันโดยแบ่งแยกโครงสร้างการจัดการตามสายผลิตภัณฑ์
  ดังนี้

บริษัท เอส เอ็น ซี ฟอร์เมอร์ จำกัด (มหาชน) (“บริษัท”)

ประกอบธุรกิจผลิตชิ้นส่วนเครื่องปรับอากาศภายในรถยนต์ ชุดชิ้นส่วนเครื่องปรับอากาศภายในอาคาร
ผลิตภัณฑ์ของบริษัท มีดังนี้

กลุ่มผลิตภัณฑ์ชิ้นส่วนเครื่องปรับอากาศในรถยนต์ ได้แก่

1.  ชุดท่ออลูมิเนียมสำหรับเครื่องปรับอากาศรถยนต์

2.  ชุดท่อเหล็กและท่อทองเหลืองสำหรับเครื่องยนต์

กลุ่มผลิตภัณฑ์ชิ้นส่วนเครื่องปรับอากาศภายในอาคาร ได้แก่

1.  ชุดท่อทองแดงสำหรับสารทำความเย็นที่ใช้ในเครื่องปรับอากาศภายในบ้านและอาคาร

2.  ชิ้นส่วนแบบเป็นชุดสำหรับเครื่องปรับอากาศภายในอาคาร

โดยผลิตตามคำสั่งซื้อของลูกค้าซึ่งจะนำสินค้าไปประกอบร่วมกับชิ้นส่วนอื่นๆ
และผลิตเป็นสินค้าสำเร็จรูปเพื่อจำหน่ายทั้งในประเทศและต่างประเทศ
นอกจากนี้บริษัทยังมีการขยายสายผลิตภัณฑ์
โดยผลิตชิ้นส่วนท่อทองแดงที่ใช้ในเครื่องทำความเย็นประเภทตู้เย็น

บริษัท เอส เอ็น ซี แอร์-คอนด์ จำกัด

บริษัท เอส เอ็น ซี แอร์-คอนด์ จำกัด เป็นบริษัทในกลุ่มบริษัท เอส เอ็น ซี ฟอร์เมอร์ จำกัด
(มหาชน) ซึ่งทำธุรกิจ
รับจ้างผลิตชิ้นส่วนและชิ้นส่วนแบบเป็นชุดเพื่อสนองตอบให้ตรงกับความต้องการของลูกค้าในกลุ่มธุรกิจเครื่องปรับอากาศทั้งชุดที่อยู่ในอาคาร
(INDOOR) และชุดที่อยู่นอกอาคาร (OUTDOOR)
ซึ่งลูกค้าจะเป็นผู้ยกสายการผลิตให้มาบางส่วนและบางลูกค้าก็ให้มาทั้งหมด
เพื่อให้บริษัทเป็นผู้ผลิตแทน (Outsourcing)
โดยลูกค้าจะนำชิ้นส่วนที่บริษัทผลิตไปประกอบกับชิ้นส่วนอื่นได้ทันที
เพื่อให้ได้ผลิตภัณฑ์สำเร็จรูปออกมาจำหน่าย
ซึ่งจากการที่ทางลูกค้าได้ให้ทางบริษัทผลิตแทนนั้นทางลูกค้าสามารถลดต้นทุนในการผลิตทั้งทางด้านเวลา
แรงงานและค่าใช้จ่ายต่างๆ ในโรงงานได้ด้วย
ในขณะเดียวกันทางลูกค้าก็ยังนำพื้นที่ที่เกิดจากการยกสายการผลิตและอุปกรณ์อื่นๆ
นำมาขยายธุรกิจเพิ่มขึ้นได้อีกด้วย
ซึ่งถือว่าทั้งธุรกิจของลูกค้าและบริษัทจะได้รับผลประโยชน์ร่วมกันและเติบโตคู่กันต่อไปในอนาคต
บริษัท เอส เอ็น ซี แอร์-คอนด์ จำกัด เริ่มเปิดดำเนินการเมื่อวันที่ 25 มกราคม 2547
โดยตั้งอยู่ที่เขตอุตสาหกรรมการส่งออก (Export Processing Zone)
นิคมอุตสาหกรรมแหลมฉบัง จังหวัดชลบุรี และในเดือนกันยายน 2548
บริษัทได้ย้ายสถานประกอบการมาอยู่ที่ 88/9 หมู่ที่ 2 ต.มะขามคู่ กิ่งอ.นิคมพัฒนา จังหวัดระยอง
เพื่อรองรับการเติบโตของธุรกิจในอนาคต
เพราะสถานที่เดิมไม่สามารถขยายสายการผลิตเพื่อรองรับการเจริญเติบโตได้
และในการย้ายครั้งนี้บริษัทยังอยู่ในระหว่างการขอรับการส่งเสริมการลงทุน (BOI)
เพื่อได้รับสิทธิประโยชน์จากภาษีเงินได้นิติบุคคล และสถานที่ตั้งใหม่ยังอยู่ใกล้ลูกค้า LG
ซึ่งเป็นลูกค้ารายใหญ่ของบริษัท เอส เอ็น ซี แอร์-คอนด์ จำกัด นอกเหนือจาก FUJITSU และ
YORK

บริษัทคาดว่าบริษัทจะได้รับสิทธิประโยชน์จากการส่งเสริมการลงทุนดังนี้
(ขณะนี้อยู่ในช่วงการรอพิจารณาอนุมัติโครงการ)

1.  สามารถนำคนต่างด้าวซึ่งเป็นช่างฝีมือหรือผู้ชำนาญการเข้ามาในราชอาณาจักรได้
    ตามจำนวนและกำหนดระยะเวลาให้อยู่ในราชอาณาจักรเท่าที่คณะกรรมการพิจารณาอนุมัติ

2.  ได้รับการลดหย่อนภาษีอากรขาเข้าสำหรับเครื่องจักรครึ่งหนึ่งตามที่คณะกรรมการพิจารณาอนุมัติ
    เว้นแต่รายการเครื่องจักรที่ภาษีอากรขาเข้าต่ำกว่าร้อยละสิบ จะไม่ได้รับลดหย่อน

3.  ได้รับการยกเว้นภาษีเงินได้นิติบุคคลสำหรับกำไรสุทธิ
    ที่ได้จากการประกอบกิจการที่ได้รับการส่งเสริมรวมกันไม่เกินร้อยละ 100 ของเงินลงทุน
    โดยไม่รวมค่าที่ดินและทุนหมุนเวียนมีกำหนดเวลา 3 ปี

4.  ได้รับการยกเว้นไม่ต้องนำเงินปันผลจากกิจการที่ได้รับการส่งเสริม
    ซึ่งได้รับการยกเว้นภาษีเงินได้นิติบุคคลตามมาตรา 31
    ไปรวมคำนวณเพื่อเสียภาษีเงินได้ตลอดระยะเวลาที่ได้รับการส่งเสริม

5.  ได้รับการยกเว้นภาษีอากรขาเข้าสำหรับวัตถุดิบและวัสดุจำเป็นที่นำเข้ามาจากต่างประเทศที่ใช้ในการผลิตเพื่อส่งออกเป็นระยะเวลา
    1 ปี

บริษัท เอส เอ็น ซี ไพยองซาน อีโวลูชั่น จำกัด (“เอส พี อี”)

ประกอบธุรกิจขึ้นรูปโลหะแผ่นสำหรับเครื่องซักผ้า ตู้เย็น เตาอบไมโครเวฟ ผลิตภัณฑ์อิเล็กทรอนิคส์
และเครื่องปรับอากาศภายในอาคาร
รวมถึงการผลิตเครื่องจักรและอุปกรณ์ประเภทเครื่องแช่แข็งถนอมอาหาร (FREEZER)
เพื่อจำหน่ายให้แก่ผู้ผลิตสินค้าต้นแบบ (OEM) ที่มีฐานการผลิตในประเทศไทยเป็นส่วนใหญ่
(ลูกค้าในประเทศร้อยละ 70 และต่างประเทศร้อยละ 30)
ในช่วงเริ่มต้นของการประกอบธุรกิจบริษัทเน้นการผลิตเป็นชิ้นส่วนโลหะย่อยๆ
จำหน่ายให้แก่ลูกค้าเพื่อนำไปผลิตต่อเป็นสินค้าสำเร็จรูป
และในอนาคตบริษัทกำลังจะขยายกำลังการผลิตโดยลงทุนเพิ่มในเครื่องจักรอีกประมาณ 75 ล้านบาท

3.3 โครงสร้างรายได้

รายได้ : พันบาท

  ------------------------------ --------- ----- --------- ----- ----------- -----
  สายผลิตภัณฑ์ / กลุ่มธุรกิจ            2546      %     2547      %     2548        %

  ชิ้นส่วนเครื่องปรับอากาศรถยนต์        162,044   34    216,795   26    335,191     26

  ชิ้นส่วนเครื่องปรับอากาศภายในอาคาร   240,807   51    482,658   58    759,094     60

  ชิ้นส่วนคอมเพรสเซอร์               67,540    15    134,810   16    151,320     12

  โลหะแผ่นขึ้นรูป                    -         -     -         -     31,609      2

  รวมรายได้                       470,391   100   834,263   100   1,277,214   100
  ------------------------------ --------- ----- --------- ----- ----------- -----

3.4 เป้าหมายการดำเนินธุรกิจ

  บริษัทมีเป้าหมายหลักในการเป็นผู้ผลิตชั้นนำในการรับช่วงผลิตชุดชิ้นส่วนเครื่องปรับอากาศ
  ประเภทชุดท่ออลูมิเนียมและท่อทองแดงสำหรับสารทำความเย็น (OEM)
  สำหรับเครื่องปรับอากาศรถยนต์ เครื่องปรับ อากาศภายในอาคาร คอมเพรสเซอร์
  และการขึ้นรูปโลหะแผ่นสำหรับเครื่องใช้ไฟฟ้า
  เพื่อจำหน่ายให้กับผู้ผลิตสินค้าระดับโลกนำไปผลิตต่อเป็นผลิตภัณฑ์สำเร็จรูป
  และจากข้อตกลงทางการค้าของ AFTA
  บริษัทมีเป้าหมายที่จะขยายฐานลูกค้าไปยังกลุ่มลูกค้าต่างประเทศ
  โดยการร่วมลงทุนกับพันธมิตรทางธุรกิจ หรือซื้อกิจการอื่น ๆ ทั้งในและต่างประเทศ
  โดยบริษัทที่จะจัดตั้งขึ้นใหม่จะมีการแบ่งแยกความรับผิดชอบอย่างชัดเจน
  สำหรับตัวผลิตภัณฑ์และกลุ่มลูกค้า เหมือนดั่งเช่นที่ผ่านมา
  เพื่อการควบคุมค่าใช้จ่ายในการผลิตและต้นทุนการผลิตที่ดี
  รวมถึงการบริการอย่างใกล้ชิดทั้งเรื่องคุณภาพของสินค้า
  และการจัดส่งทำให้ผลิตภัณฑ์ที่ได้มีมาตรฐานเป็นที่ยอมรับจากผู้ผลิตรายใหญ่ในอุตสาหกรรมต่าง ๆ
  ซึ่งเป็นจุดสำคัญของการขยายกิจการให้เจริญเติบโตได้ในอนาคต